钦定古今图书集成/明伦汇编/官常典/第600卷 > 《与陈宪使札子》朱熹
## 钦定古今图书集成/明伦汇编/官常典/第600卷 > 《与陈宪使札子》朱熹

“熹辄有愚悃，仰干台听。昨以漳浦黄尉不纳军粮，营
私废职，致寨兵饥饿狼狈，事有可忧，不免具状申省
部。诸司例皆不蒙行下，独荷使台留意，差官前来推
勘，官吏闻风，无不震悚。今者忽被使檄，乃问本人有
无情弊，固已愕然。续得勘官关报，又云已奉台旨往
行起发，不惟熹窃疑之，一郡士民无不惊怪，以为使”
台举措，不应如此。熹虽已具回申，具言本人罪状明
白，不待更有情弊，然后可按。故本州前此申状，初不
谓其别有他罪，乞照已行事理施行，不审已蒙台察
与否如何也。然两日以来，窃伏思之，“此事本非区区
敢容私意，正为州郡差使不行，以至欠阙军粮，事势
危迫，若不惩治，深恐官吏习见州郡事体削弱，不能
使人，向后迭相仿效，无所禀畏，万一一旦稍有缓急，
事将有不可胜虑者，所以势不得已，须至按劾。然犹
以诸司在上，不欲遽尔具奏。既见使台，特加究治，窃
料台意必有所处，而不意一旦自为纵弛以至于此
也。”伏惟提刑郎中以清名直道，有闻于时，必不肯容
请托之私，以废公法，“不知此何意也。熹昨已具状申
省部诸司，乞避此尉，又念台慈顾遇过厚，不应遽尔
妄发，遂且引却。区区衰病，虽已求去，然一郡之防，则
有不当以熹之将去而遂废者，是用不能已而一言
之。”伏惟高明，少赐矜察，果于去恶，而无为因循中辍
之计，以坏纪纲，以损名誉，则非熹之幸，乃此邦之幸，
乃阁下之光也。顷年尝读《鄱阳去郡》之章，至有“虽鼎
镬有所不辞”之语，尝窃壮之，以为此真今世之古人。
其刚大正直之气，不可屈挠乃如此，而亦意其必能
有以容夫度外逆耳之言也。是以不敢不尽其愚，伏
惟幸察。